钦定古今图书集成/历象汇编/庶征典/第011卷 > 罗泌路史 > 《大庭氏》
## 钦定古今图书集成/历象汇编/庶征典/第011卷 > 罗泌路史 > 《大庭氏》

大庭氏之膺箓，适有嘉瑞，三辰增辉，五凤异色。《论》曰：
“量莫大于齐人，而彼苍为窄。”圣人在上，情款通乎人，
德惠加乎物，则欣欣焉为之不可致之祥。下甘露，出
醴泉，三辰增辉，五星循轨，歉歉然为圣人延禧而永
卜。及有失道，则先出灾患以宪示之，不知自省，又出
变异以恐惧之。尚不知变，乃弗复告，而谴极以随之，
是何数数然耶？昔者泰皇仓帝大庭无怀之时，清明
之感，上行而际浮，下行而极幽，故天不爱道，地藏发
泄，而人化神。伏戏神农之世，其民侗蒙，暝暝蹎蹎，不
知所以然，是以永年。黄帝唐虞之代，其民璞以有立，
职职植植，而弗鄙弗夭，是以难老。末世则不然，烦称
文辞而实不效，智谲相诞而情不应，一惛于上，而群
有忮心者，旋攻之于外。是以“父哭其子，兄服其弟”，长
《短颉》“百疾俱起，盲秃狂伛，万怪偕来，变不虚生，缘应而起。而中材好大之君，乐休祥而昧致戒，己未有
善，而詹詹惟瑞之言，又不思所以应之，而因以自怠，
是以称善。”未几，而昭士已吊于域门之外，故儒老先
薄言其事，乃至诋符瑞为无有者，皆过激之论也。夫
天人之相与，特一指也。日月星辰之丽，风雨明晦之
变，即吾心之妙用，而饥食渴饮，利用出入，即天地之
机踵也。拱生之榖，同颖之禾，雊鼎之雉，退风之鹢，果
何与于丘哉？而孛食星陨，霖雨木冰，山崩地震，蜚蝝
麋蜮，《春秋》悉与人事杂而识之，是诚何意耶？岂非四
灵、三瑞、五害、十煇，靡不萌于念虑之初。天道若远，而
念虑之至，则象类之见，有不可得而遮乎？君高其台，
天火为灾；多其下阵，淫水杀人，贱人贵物，豺虎横出，
孽嬖专政，谷果不实，膻致螘臭引蝶，亘古犹是。故治
世不能必天之无灾，而能使灾之不至于害；圣人不
能使天之无异，而能使异之不至于灾。雷电以风，拔
木发屋，而岁以大熟，日食震电，川“冢崩而周以东
播。”惟戒之不戒尔。身有丑梦，不胜正行；国有祆祥，不
胜善政。是故变异而怵者，未有不兴；稔休祥而怠
者，未有不亡。汉之武帝，放意杀伐，天下愁苦，其治效
苟不至于大乱，则已矣。然在当时，旱暵弥年，孛彗数
见，顾乃以为偶然，而景光嘉祥，芝雁金马，史不旷纪，
则历代之事可知矣。今岁旱矣，而曰“天以乾封星”；孛
矣，而曰“天报德星”，是则果自欺也，何惑乎速化希旨
者之为欺耶？恶戏！孰能翊翊小心，夙夜警戒，如楚庄
者而从之乎？若昔楚庄之莅域也，见天之不见祆，地
之不出孽，则祷于山川之神曰：“天地或者其忘不穀
乎？”若楚庄者，可谓上畏天戒，谨于厥躬者矣。是以主
盟诸夏，方域大治，子孙长久，此其效焉。行之非囏，人
何伤而自绝哉？